Tsogo Sun voel reeds impak van virus aan sy sak | Netwerk24
Deur Elvira Wood 29 Mei 2020 12:21
Tsogo Sun se Montecasino-hotel in Fourways, Johannesburg. Foto: Verskaf
Dié maatskappy, wat in 2019 apart van die Tsogo Sun Gaming op die JSE noteer is, het Vrydag sy resultate vir die jaar tot einde Maart op die JSE se nuusdiens Sens gepubliseer.
"Die Covid-19-pandemie het 'n groot uitwerking op die groep gehad," sê die maatskappy in die verslag wat hy saam met sy resultate uitgereik het.
Tsogo Sun sê die aanvanklike regulasies oor internasionale reise wat pres. Cyril Ramaphosa reeds op 15 Maart aangekondig het, gevolg deur die algehele verbod op reise tussen provinsies op 23 Maart, het 'n beduidende uitwerking op die groep se inkomste in dié maand gehad.
Tsogo wys ook daarop dat Maart juis een van die maande is wat in die piekseisoen val. Hy ly dus nog 'n groter verlies as hy nie in dié tyd besprekings het nie.
Luidens Tsogo se state was sy hotelle vir die jaar tot einde Maart net 59,3% vol, teenoor die 60,6% die vorige jaar.
Die maatskappy het oor sy hele portefeulje 'n totaal van 4 314 kamers beskikbaar. Dit sluit hotelle in ander lande buiten Suid-Afrika in.
Vir die jaar tot einde Maart het sy inkomste met 2% tot R4,475 miljard gestyg.
Hy het egter 'n groot verlies van R1,7 miljard gely, teenoor die verlies van R581 miljard 'n jaar tevore.
'n Groot deel van dié jongste verlies is weens die herwaardasie van eksterne bestuurde beleggingseiendom in die Hospitality Property Fund (R888 miljoen), waardedalings vir eiendom en toerusting van hotelle in Suid-Afrika en die buiteland van altesaam R716 miljoen, herstruktureringskoste van R40 miljoen; asook die waardedaling van die groep se belegging in RBH Hotels in Brittanje.
Wesensverdienste per aandeel is 42% laer op R2,16.
Op 31 Maart het die groep kontant en kontantekwivalente van R722 miljoen gehad. Dit is teenoor die R212 miljoen van 'n jaar tevore.